**ANEXA II LA CEREREA DE OFERTĂ –**

**CAIET DE SARCINI**

**CAIET DE SARCINI**

***pentru*** ***servicii financiare de intermediere pentru emiterea şi vânzarea de obligațiuni destinate refinanțării emisiunii de euroobligațiuni din anul 2005***

1. **INFORMAŢII GENERALE**
	1. **Denumirea autorității contractante:** Municipiul București
	2. **Adresa:** București, Splaiul Independenței, nr. 291-293, sector 6, cod poștal 060042
	3. **Persoana de contact:** Ileana Anghel-Person – Director Executiv Direcția Management Proiecte şi Finanțări Externe, tel. 021 305 55 00 / int. 1604, email: ileana.person@bucuresti-primaria.ro
2. **SCOPUL**

Pentru finanțarea proiectelor de anvergură ale orașului, Municipiul București a realizat la data de 22 iunie 2005 o emisiune de euroobligațiuni pe piața internațională de capital, în valoare de 500.000.000 euro, cu maturitate de 10 ani și dobândă anuală de 4,125%, scadentă la data de 22.06.2015.

Pentru refinanțarea emisiunii de euroobligațiuni din anul 2005, Consiliul General al Municipiului București a emis hotărârea nr. 149/31.08.2012 *privind aprobarea contractării unei/unor finanțări rambursabile interne și/sau externe în valoare totală de până la 800.000.000 Euro sau echivalent lei,* ***în vederea restructurării datoriei în valoare de până la 500.000.000 Euro*** *și realizarea de investiții*.

În vederea refinanțării emisiunii de euroobligaţiuni menţionată anterior, Municipiul Bucureşti intenţionează achiziţionarea de servicii financiare de intermediere pentru emiterea şi vânzarea de obligaţiuni denominate în lei, cu valoare maximă de 500.000.000 euro echivalent în lei, care se vor lista la Bursa de Valori Bucureşti.

Termenii și condițiile financiare ale obligațiunilor (*precum preţ vânzare, valoare nominală, număr obligaţiuni, dobândă, maturitate, scadenţă, condiţii de răscumpărare, plan de rambursare, datele şi frecvenţa plăţii cupoanelor / ratelor de capital, randament*) urmează să fie stabilite în faza pregătirii ofertei publice de vânzare, în funcţie de cererea şi condiţiile pieţei, astfel încât obligațiunile să aibă cel mai mare grad de atractivitate pentru potențialii investitori și cel mai mic cost pentru Municipiul București.

Obligațiunile urmează a fi emise în viitorul apropiat, în funcţie de condiţiile pieţei. În cazul în care condiţiile pieţei sunt nefavorabile sau apar alte elemente care nu au putut fi luate în considerare, Municipiul București poate decide să amâne, anuleze sau să modifice orice element al tranzacţiei planificate.

1. **OBIECTUL CONTRACTULUI DE ACHIZIŢIE PUBLICĂ:** Prestarea de servicii financiare de intermediere pentru emiterea și vânzarea de obligațiuni destinate refinanțării emisiunii de euroobligațiuni din anul 2005, **cod CPV** 66170000-2 **Servicii de consultanță financiară, de gestionare a tranzacțiilor financiare și servicii de case de compensare**.
2. **VALOAREA ESTIMATĂ A CONTRACTULUI DE ACHIZIŢIE PUBLICĂ**: Valoarea estimată a contractului de achiziție publică care urmează a fi atribuit: 6.451.613,00 lei exclusiv TVA
3. **SURSA DE FINANŢARE:** Buget local
4. **PROCEDURA DE ACHIZIȚIE PUBLICĂ**

 Procedura de atribuire a contractului de *servicii financiare de intermediere pentru emiterea și vânzarea de obligațiuni destinate refinanțării emisiunii de euroobligațiuni din anul 2005* se organizează în baza prevederilor art. 13 lit. d) din OUG nr. 34/2006 *privind atribuirea contractelor de achiziție publica, a contractelor de concesiune de lucrări publice și a contractelor de concesiune de servicii, cu modificările și completările ulterioare*, coroborat cu prevederile HG nr.925/19.07.2006 *pentru aprobarea normelor de aplicare a prevederilor referitoare la atribuirea contractelor de achiziție publica din O.U.G. nr. 34/2006.*

1. **DURATA ȘI FINALIZAREA CONTRACTULUI**

Deoarece prestatorul va rămâne obligat pe toata durata maturității obligațiunilor, pentru obligațiile legale și contractuale ce îi revin în calitate de intermediar al emisiunilor de obligațiuni, contractul de ***servicii financiare de intermediere pentru emiterea și vânzarea de obligațiuni destinate refinanțării emisiunii de euroobligațiuni din anul 2005***  va fi valabil pe toată perioada de maturitate a obligațiunilor emise.

Perioada de maturitate a obligaţiunilor urmează să fie stabilită în faza pregătirii ofertei publice de vânzare, în funcţie de cererea şi condiţiile pieţei, astfel încât obligațiunile să aibă cel mai mare grad de atractivitate pentru potențialii investitori şi cel mai mic cost pentru Municipiul Bucureşti. Maturitatea obligaţiunilor va fi prevăzută în prospectul de ofertă publică care va sta la baza vânzării acestor titluri de valoare pe piaţa de capital.

În orice moment, Municipiul București poate decide să anuleze total sau parțial tranzacțiile planificate pentru emiterea de obligațiuni până la obținerea sumei de 500 mil. euro echivalent în lei, prin transmiterea unei notificării în scris către contractorul de servicii. Această anulare nu va implica niciun cost pentru Autoritatea Contractantă aferent serviciilor prestate pentru tranzacția anulată.

1. **SERVICIILE SOLICITATE**

La întocmirea ofertelor, ofertanții trebuie să țină cont de faptul că serviciile de financiare de intermediere solicitate vor fi prestate în funcție de necesitățile, obiectivele și constrângerile autorității contractante.

 Serviciile financiare de intermediere solicitate constau în următoarele activități, fără a se limita însă la ele:

1. **Faza pregatirii ofertei / ofertelor publice**
2. Oferirea de informații privind condițiile de piață, cererea estimata și gradul de interes al investitorilor potențiali cu privire la volumul și tipul obligațiunilor care urmează a fi emise.
3. Actualizarea propunerii privind calendarul optim pentru lansarea și derularea ofertelor publice de obligațiunipe piața internă, bazat pe perspectiva asupra evoluţiei pieţei.
4. Actualizarea planului detaliat în timp, cu privire la activităţile şi sarcinile necesare pentru pregătirea şi realizarea ***ofertei / ofertelor publice de vânzare obligațiuni*** şi distribuirea acestor sarcini între prestator, Municipiu şi alţi factori implicaţi.
5. Elaborarea unui studiu conţinând recomandări şi estimări actualizate, privind termenii și condițiile financiare ale ofertei / ofertelor de vânzare de obligațiuni (*preț vânzare, valoare nominală, număr obligațiuni, dobândă, maturitate, scadență, condiții de răscumpărare, plan de rambursare, datele și frecvența plății cupoanelor / ratelor de capital, randament etc*.), astfel încât obligațiunile să aibă cel mai mare grad de atractivitate pentru potențialii investitori și cel mai mic cost pentru Municipiul București. Se va ține cont *de limitările legale privind gradul anual de îndatorare al bugetului local al Municipiului Bucureşti pe toată perioada maturităţii obligaţiunilor.*
6. Prezentarea criteriilor şi condiţiilor pe baza cărora va fi determinat preţul ofertei / ofertelor publice de vânzare de obligaţiuni.
7. Elaborarea unui studiu conţinând informaţii actualizate privind structura şi valoarea cererii estimate pentru obligaţiuni (*categorii şi tipuri de investitori, grupuri ţintă, distribuţia investitorilor pe arii geografice etc.*) şi factorii care vor influenţa cererea şi succesul emisiunilor programate.
8. Estimări privind valoarea maximă a ofertei / ofertelor publice de obligațiuni, care poate fi absorbită de piață în condiţiile propuse.
9. Elaborare strategie de vânzare şi distribuţie a ofertei / ofertelor publice de obligaţiuni
10. Realizarea oricărui alt demers și documentație necesare în această fază.
11. **Faza premergătoare autorizării prospectului de către C.N.V.M.**
12. Stabilirea de comun acord cu Municipiul Bucureşti a metodei de intermediere propusă pentru oferta / ofertele publice de vânzare de obligaţiuni.
13. Elaborarea şi tipărirea prospectului / prospectelor de ofertă publică de vânzare de obligațiuni, după obținerea aprobării prealabile a Municipiului București.
14. Prestatorul va asigura traducerea autorizată, în limba engleză, documentelor aferente ofertei / ofertelor publice de vânzare obligaţiuni, conform art. 4 alin. (5) din Regulamentul CNVM nr.1/06.04.2006 privind emitenții și operațiunile cu valori mobilare, cu modificările și completările ulterioare.
15. Realizarea tuturor demersurilor și a documentației necesare în relația cu instituțiile implicate (Autoritatea de Supraveghere Financiară (ASF), Bursa de Valori București, SC Depozitarul Central SA etc.).
16. Realizarea publicității ofertei / ofertelor publice de vânzare de obligațiuni pe piață internă, conform legislației în vigoare.
17. Promovarea ofertei / ofertelor publice de vânzare de obligațiuni în mass–media și la nivelul investitorilor potențiali, cu respectarea prevederilor legale privind piață de capital.
18. Realizarea oricărui alt demers și documentație necesare în această fază.
19. **Faza desfășurării ofertei / ofertelor publice (de distribuție)**
20. Distribuția și vânzarea pe piață primară de capital, a obligațiunilor Municipiul București, în vederea refinanțării euroobligațiunilor din anul 2005
21. Realizarea tuturor demersurilor și a documentației necesare în relația cu instituțiile implicate în emiterea, distribuția și vânzarea obligațiunilor (Autoritatea de Supraveghere Financiară, Bursa de Valori București, SC Depozitarul Central SA etc.).
22. Încasarea contravalorii obligațiunilor vândute și transferul acestor resurse financiare către conturile Municipiului București, la cererea acestuia.
23. Realizarea decontării și înregistrarea noilor proprietari în registrul de valori mobiliare.
24. Realizarea oricărui alt demers și documentație necesare în această fază.

**(4) Faza ulterioară ofertei / ofertelor publice de vânzare**

1. Întocmirea și prezentarea către ASF a notificării privind rezultatele ofertei / ofertelor publice de vânzare de obligațiuni și obținerea certificatului de înregistrare a valorilor mobiliare.
2. Realizarea tuturor demersurilor și a documentației necesare pentru admiterea la tranzacționare a obligațiunilor emise de Municipiul București la Bursa de Valori București.
3. Realizarea tuturor demersurilor și a documentației necesare pentru admiterea obligațiunilor emise de Municipiul București în sistemul Depozitarului Central SA.
4. REALIZAREA TUTUROR ATRIBUȚIILOR LEGALE ÎN CALITATEA DE AGENT DE PLATĂ, ÎN RELAȚIA CU DEȚINĂTORII DE OBLIGAȚIUNI, pe toată perioada de maturitate a obligațiunilor emise.
5. EFECTUAREA PLĂTII DOBÂNZII ȘI A PRINCIPALULUI CĂTRE INVESTITORI, ÎN CALITATE DE AGENT DE PLATĂ, pe toată perioada de maturitate a obligațiunilor emise.
6. Menținerea în permanentă a unei bune comunicări cu Municipiul București, prin Direcția Management Proiecte și Finanțări Externe și notificarea Municipiului în scris cu patru (4) săptămâni înainte de data de referință, cu privire la plățile de principal și/sau de dobândă pe care Municipiul le are de făcut către deținătorii de obligațiuni.
7. Realizarea oricărui alt demers și documentație necesare în această fază.

Prestatorul va avea responsabilitatea achitării, în numele Municipiului București, a tuturor taxelor, tarifelor și cheltuielilor în relația cu toate instituțiile implicate în emiterea, distribuția, vânzarea și înregistrarea obligațiunilor (*Autoritatea de Supraveghere Financiară, Bursa de Valori București, SC Depozitarul Central SA etc.*).

**(5) Orice alte servicii necesare pentru realizarea obiectului contractului de achiziție publică.**

1. **MODUL DE ÎNDEPLINIRE A CONTRACTULUI DE SERVICII**

 Prestatorul va purta întreaga responsabilitate pentru îndeplinirea corectă a activităților și obligațiilor descrise în prezentul Caiet de sarcini și în Propunerea tehnică prezentată.

1. **ELABORAREA ŞI PREZENTAREA OFERTEI**

**10.1 COSTUL DE PREGĂTIRE A OFERTEI**

 Ofertantul va suporta toate costurile impuse de pregătire, elaborarea și prezentarea ofertei sale, iar Municipiul București nu va fi în niciun caz răspunzător pentru aceste costuri, indiferent de rezultatul selecției.

**10.2 CONŢINUTUL OFERTEI**

**Ofertele depuse vor cuprinde următoarele:**

* Propunerea tehnică
* Propunerea financiară

**PROPUNEREA TEHNICĂ**

Propunerea tehnică se va elabora în conformitate cu prevederile prezentului Caiet de sarcini și cu informațiile solicitate în următoarele secțiuni din Cererea de Ofertă:

* **Secțiunea 4 -** Calendarul estimat al emisiunii / emisiunilor
* **Secțiunea 5 -** Termenii indicativi ai emisiunii / emisiunilor şi cererea estimată
* **Secțiunea 6 -** Strategia de distribuție și de promovare
* **Secțiunea 7 -** Susținerea acordată României și Municipiului București
* **Secțiunea 8 -** Alte informații relevante

**PROPUNEREA FINANCIARĂ**

Propunerea financiară se va elabora în conformitate cu prevederile prezentului Caiet de sarcini și cu informațiile solicitate în **secțiunea 9 -** **Costurile serviciilor financiare,** din Cererea de ofertă.

Prețul va fi prezentat în lei fără TVA. Procentul de diverse si neprevăzute este de 0 %, respectiv valoarea cheltuielilor diverse si neprevăzute este 0 lei.

Prețul propus în propunerea financiară este ferm în lei, nu poate fi majorat ulterior și va fi valabil până la realizarea integrală a contractului.

La formularea propunerii financiare, ofertantul va avea în vedere și estimarea eventualelor modificări/corectări/revizuiri ale documentelor elaborate de acesta în cadrul contractului, în cazul în care autoritatea contractanta identifică neconcordanțe/greșeli/omisiuni, care se vor face pe cheltuială proprie, fără costuri suplimentare pentru achizitor.

**10.3 PERIOADA DE VALABILITATE A OFERTEI**

 Perioada de valabilitate a ofertei, considerată de la data deschiderii ofertelor, este de 90 de zile. Oferta valabilă pe o perioadă mai scurtă va fi respinsă ca necorespunzătoare.

**10.4 PREZENTAREA ŞI DESCHIDEREA OFERTEI**

**Oferta se va prezenta astfel: 1 (un) exemplar original; 1 (un) exemplar în copie).**

Fiecare document va fi semnat de reprezentantul legal al ofertantului. În cazul în care acestea sunt semnate de o alta persoana, aceasta va prezenta o împuternicire.

Documentele emise în alta limba decât româna vor fi însoțite de traducerea autorizata în limba româna.

**Împreuna cu propunerea tehnica și propunerea financiară se vor mai depune și următoarele documente:**

* Opisul conținând indexul documentelor depuse cu precizarea numărului paginii unde se regăsește fiecare document;
* Documentele de calificare solicitate.

Oferta nu va conține rânduri inserate, sublinieri, ștersături sau cuvinte scrise peste scrisul inițial. În cazul documentelor emise de instituții/organisme oficiale abilitate în acest sens, documentele respective trebuie sa fie semnate și parafate conform prevederilor legale.

***Mod de prezentare***: Ofertantul trebuie să sigileze originalul și copia în plicuri separate, marcând corespunzător plicurile cu “ORIGINAL” și “COPIE”. Plicurile se vor introduce într-un plic exterior, închis corespunzător și netransparent, marcat cu adresa autorității contractante si cu inscripția “A NU SE DESCHIDE ÎNAINTE DE DATA 26.11.2014, ORA 12:00”.

Propunerea tehnică, propunerea financiară și documentele de calificare vor fi introduse în plicuri distincte, marcate corespunzător.

Ofertantul va întocmi un opis al documentelor și va îndosaria, numerota, semna și ștampila fiecare pagina a ofertei, atât originalul cât si copia acestuia. Oferta va fi înaintată cu scrisoare de înaintare în conformitate Formularului nr. 1 din Anexa I – Formulare la Cererea de ofertă.

Nu se solicită garanția de participare.

Neprezentarea propunerii tehnice și/sau financiare are ca efect descalificarea ofertantului. Riscurile transmiterii ofertei, inclusiv forța majoră, cad în sarcina operatorului economic.

Nu se accepta oferte alternative.

Nu se accepta completarea ulterioara a documentelor sau informațiilor care lipsesc din documentele de calificare sau propunere tehnică.

**Adresa de depunere a ofertelor:** București, Splaiul Independenței, nr. 291-293, **etaj 6**, sector 6, Direcția Management Proiecte și Finanțări Externe

**Data limită de depunere a ofertelor:** Ofertele vor fi depusă până la data de 26.11.2014, ora 11:00. Ofertele pot fi depuse personal sau prin poștă.

Ofertele depusă după termenul limită vor fi marcate cu textul “Ofertă întârziată” și vor fi respinse de Autoritatea contractantă ca oferte întârziate.

În situația în care Municipiul București aduce amendamente documentelor pentru elaborarea și prezentarea ofertei, acesta are dreptul să prelungească termenul de depunere a ofertelor. În acest caz, toate drepturile și obligațiile Autorității contractante și participanților la procesul de achiziție, decurgând din termenul inițial, vor decurge și se vor raporta la noul termen.

**Data, ora și locul deschiderii ofertelor**: 26.11.2014, ora 12.00, la sediul Primăriei Municipiului București, Splaiul Independenței, nr. 291-293, **etaj 6**, sector 6, Direcția Management Proiecte și Finanțări Externe.

Orice ofertant poate participa la deschiderea ofertelor, prin reprezentanți împuterniciți.

1. **EVALUAREA OFERTELOR**

**CARACTERUL CONFIDENȚIAL AL PROCESULUI DE ANALIZA A OFERTELOR:**

* Informațiile referitoare la analiza și evaluarea ofertelor nu vor fi comunicate ofertanților sau oricăror altor persoane neimplicate oficial în acest proces înainte ca oferta câștigătoare să fie anunțată.
* Nici un ofertant nu va contacta pe perioada derulării selecției (*situate între momentul depunerii ofertei și cel al primirii invitației la semnarea contractului sau al primirii notificării cu privire la neselecționarea ofertei*) membrii comisiei de evaluare constituită la nivelul Municipiului București, în nicio problemă cu privire la oferta sa.
* Orice încercare a unui ofertant de a influența membrii comisiei de evaluare, în evaluarea ofertei sale, în compararea ofertelor sau a luării deciziei de acordare a contractului, va conduce la respingerea ofertei acestuia.

**CLARIFICAREA OFERTELOR:**

În procesul de analiză și evaluare a ofertelor, Comisia de evaluare constituită la nivelul Municipiului București va putea cere oricărui ofertant, individual, clarificări asupra ofertei. Cererea de clarificare și răspunsul se pot face prin poștă sau fax, dar nu se va solicita sau permite nicio modificare în prețul sau conținutul ofertei.

În cazul în care, la solicitarea Comisiei de evaluare, ofertantul nu clarifică cele solicitate în termenul solicitat, oferta va fi respinsă.

**CRITERIILE DE CALIFICARE ȘI SELECȚIE:** sunt prezentate în Cererea de ofertă și se referă la: situația personală a ofertantului / candidatului, capacitatea de exercitare a activității profesionale și capacitatea tehnica și/sau profesională.

**CRITERIUL DE ATRIBUIRE** *a contractului de achiziție publică având ca obiect servicii financiare de intermediere pentru emiterea şi vânzarea de obligaţiuni destinate refinanţării emisiunii de euroobligațiuni din anul 2005***: prețul cel mai scăzut**

**GARANȚIA DE BUNĂ EXECUȚIE**: nu se solicită constituirea acesteia

**MOTIVE ELIMINARE OFERTE**: Constituie motiv de eliminare a ofertelor:

* Absența din ofertă a informațiilor sau documentației cerute prin documentele pentru elaborarea și prezentarea ofertei
* Prezentarea unor condiții de contractare inacceptabile pentru Municipiul București
1. **DESCRIEREA MODULUI DE DERULARE A PROCEDURII DE ATRIBUIRE**

 Atribuirea contractului de *servicii financiare de intermediere pentru emiterea și vânzarea de obligațiuni destinate refinanțării emisiunii de euroobligațiuni din anul 2005* **este exceptată de la prevederile OUG nr. 34/2006** *privind atribuirea contractelor de achiziție publica, a contractelor de concesiune de lucrări publice și a contractelor de concesiune de servicii, cu modificările și completările ulterioare*, conform art. 13 lit. d).

Ca urmare, procedura de atribuire stabilită pentru ***serviciile financiare de intermediere pentru emiterea și vânzarea de obligațiuni destinate refinanțării emisiunii de euroobligațiuni din anul 2005*** este următoarea :

| **Nr. crt.** | **ETAPĂ** | **Perioadă** |
| --- | --- | --- |
|  | Publicarea Cererii de ofertă şi a documentației de achiziție pe site-ul PMB, la rubrica ***Achiziții / Achiziții - Direcția Management Proiecte și Finanțări Externe*** şi emiterea unui comunicat de presă în acest sens | 1 zi |
|  | Primirea de solicitări de clarificări privind documentația de atribuire și răspunsul la acestea | Max. 5 zile înainte de depunere |
|  | * Primirea ofertelor
* Realizarea şedinţei de deschidere a ofertelor
* Întocmirea PV de deschidere
 | 1 zi |
|  | Verificarea cerințelor minime de calificare | Max. 5 zile |
|  | * Stabilirea clarificărilor la documentele prezentate de ofertanți
* Solicitarea şi primirea răspunsurilor la clarificări
 | Max. 5 zile(max. 3 zile răspuns la clarificări) |
|  | Respingerea ofertelor necorespunzătoare şi stabilirea operatorilor economici calificați | Max. 2 zile |
|  | Evaluarea ofertelor declarate corespunzătoare (a propunerilor tehnice și financiare) | Max. 5 zile |
|  | Stabilirea clarificărilor cu privire la ofertele evaluate, primirea de răspunsuri la acestea | Max. 5 zile(termen răspuns) |
|  | Stabilirea ofertei câștigătoare | Max. 10 zile |
|  | Notificarea către ofertanţi privind rezultatul aplicării procedurii de atribuire | 1 zi |
|  | Încheierea contractului cu ofertantul declarat câştigător | Min. 11 zile |

1. **PREVEDERI LEGISLATIVE**

Prevederi legislative în conformitate cu care este realizată achiziția serviciilor financiare de intermediere sunt:

* O.U.G. nr. 34/2006 privind atribuirea contractelor de achiziție publica, a contractelor de concesiune de lucrări publice și a contractelor de concesiune de servicii, cu modificările și completările ulterioare - art. 13 lit. d)
* HG nr. 925/19.07.2006 pentru aprobarea normelor de aplicare a prevederilor referitoare la atribuirea contractelor de achiziție publica din Ordonanța de urgenta a Guvernului nr.34/2006 privind atribuirea contractelor de achiziție publică, a contractelor de concesiune de lucrări publice și a contractelor de concesiune de servicii - Art. 2 alin. (2)
* Legea nr. 273/29.06.2006 privind finanțele publice locale, cu modificările și completările ulterioare
* Hotărârea nr. 9/10.01.2007, privind constituirea, componența și funcționarea Comisiei de Autorizare a Împrumuturilor Locale, Norme și proceduri privind autorizarea contractării sau garantării de finanțări rambursabile de către unitățile administrativ-teritoriale cu modificările și completările ulterioare
* OUG nr. 64/27.06.2007, privind datoria publică, cu modificările și completările ulterioare;
* HCGMB nr. 149/31.08.2012 *privind aprobarea contractării unei/unor finanțări rambursabile interne și/sau externe în valoare totală de până la 800.000.000 Euro sau echivalent lei, în vederea restructurării datoriei în valoare de până la 500.000.000 Euro și realizarea de investiții*
* Legea nr. 297/2004 privind piața de capital, cu modificările și completările ulterioare
* Regulamentul CNVM nr. 1/06.04.2006 privind emitenții și operațiunile cu valori mobilare, cu modificările și completările ulterioare
* Regulament CNVM nr. 6/15.04.1999 privind calificarea unor titluri de credit ca valori mobiliare
* Regulamentul Comisiei (CE) nr. 809/2004 din 29 aprilie 2004 de punere în aplicare a Directivei Parlamentului European si a Consiliului 2003/71/CE privind informațiile cuprinse în prospect, structura prospectului, includerea unor astfel de prospecte în funcție de referință, de publicație și difuzarea comunicărilor cu caracter promoțional (***anexe 5 sau 13***)
* Regulamentul delegat (UE) nr. 486/2012 al Comisiei din 30 martie 2012 de modificare a Regulamentului (CE) nr. 809/2004 în ceea ce privește formatul și conținutul prospectului, al prospectului de bază, al rezumatului și al condițiilor finale și în ceea ce privește cerințele de publicitate (**anexa nr. 22**)
* Codul B.V.B operator de piață.